b'\n_START_ARTICLE_\nAstronomski centar Rijeka\n_START_PARAGRAPH_\nAstronomski centar Rijeka nalazi se na Gornjoj Ve\xc5\xbeici na adresi Sveti Kri\xc5\xbe. Vlasnik objekta je Grad Rijeka.\n_START_SECTION_\nOpis i povijest\n_START_PARAGRAPH_\nZahvaljuju\xc4\x87i novoizgra\xc4\x91enom planetariju, jedinstvenom u Hrvatskoj, Rije\xc4\x8dani mogu, le\xc5\xbee\xc4\x87i u naslonja\xc4\x8dima promatrati nebo iznad glave i pritom otkrivati tajne astronomije i svijeta koji nas okru\xc5\xbeuje u beskona\xc4\x8dnim svemirskim prostranstvima. Ova turisti\xc4\x8dka atrakcija dio je Astronomskog centra smje\xc5\xa1tenog u nekada\xc5\xa1njoj vojnoj utvrdi na brdu sv. Kri\xc5\xbe, za posjetitelje svih uzrasta._NEWLINE_Zgrada u kojoj se nalazi Astronomski centar Rijeka smje\xc5\xa1tena je na grebenu brda i gradskog parka Sveti Kri\xc5\xbe, s kojeg se pru\xc5\xbeaju vidici prema Rije\xc4\x8dkom zaljevu i brdovitom zale\xc4\x91u. Izgra\xc4\x91ena je 1941. godine kao vojna utvrda s \xc4\x8detiri istaknute kule. U sjeverozapadnoj kuli  2001. g. ugra\xc4\x91en je teleskop za\xc5\xa1ti\xc4\x87en pokretnom astronomskom kupolom i formirana prva rije\xc4\x8dka zvjezdarnica._NEWLINE_Zgrada je 2009. godine temeljito rekonstruirana temeljem projekta rije\xc4\x8dkog arhitekta Vladija Brali\xc4\x87a i suradnika, arhitekta Borka Zugana i arhitektice Vedrane Ljubi\xc4\x87. _NEWLINE_U rekonstrukciju i izgradnju Astronomskog centra Rijeka ulo\xc5\xbeeno je 12,5 milijuna kuna, pa se ova investicija izdvaja kao najve\xc4\x87a kapitalna investicija tehni\xc4\x8dke kulture u Hrvatskoj._NEWLINE_Pro\xc5\xa1ireni Astronomski centar Rijeka ima edukativno, znanstveno i turisti\xc4\x8dko zna\xc4\x8denje za podru\xc4\x8dje grada Rijeke, ali i znatno \xc5\xa1ire. Novi planetarij s kupolom dijametra 8 metara, kapacitetom dvorane od 52 sjede\xc4\x87a mjesta i sofisticiranom opremom za simuliranje izgleda svemira, jedinstven je u Hrvatskoj i \xc5\xa1iroj regiji._NEWLINE_Koncept novog Astronomskog centra temelji se na funkcionalnom povezivanju sadr\xc5\xbeaja planetarija s ostalim prostorima centra i zvjezdarnicom. Na taj na\xc4\x8din posjetiteljima i korisnicima centra mogu\xc4\x87e je gotovo istovremeno do\xc5\xbeivjeti - vidjeti simuliranu, ali i stvarnu sliku svemira koji nas okru\xc5\xbeuje._NEWLINE_Zgradom upravlja rije\xc4\x8dka tvrtka Rijekasport d.o.o., a koristi je i Akademsko astronomsko dru\xc5\xa1tvo Rijeka. Bruto tlocrtna povr\xc5\xa1ina gra\xc4\x91evine iznosi 223\xc2\xa0m\xc2\xb2. Zvjezdarnica je s centrom grada povezana autobusnom linijom. Osnovna namjena je edukacija. Osnovni prostorni sadr\xc5\xbeaji su kupola s teleskopom te u\xc4\x8dionice za edukaciju, a pomo\xc4\x87ni prostorni sadr\xc5\xbeaji su uredski prostori i sanitarije. Kapacitet gledali\xc5\xa1ta je 20 sjede\xc4\x87ih mjesta u maloj u\xc4\x8dionici te 80 sjede\xc4\x87ih mjesta u velikoj u\xc4\x8dionici. Programi simulacije svemira se prilago\xc4\x91avaju se razli\xc4\x8ditim dobnim uzrastima i mogu trajati do 50 minuta._NEWLINE_Objekt astronomskog centra je tako ure\xc4\x91en da se u njemu mogu odr\xc5\xbeavati razni edukativni programi jer ima polivalentnu predavaonicu, dvoranu planetarija za digitalne projekcije izgleda svemira te izlo\xc5\xbebene prostore. Zahvaljuju\xc4\x87i  zvjezdarnici s teleskopom, ra\xc4\x8dunalna radionica i prostoru za znanstvene skupove u njemu \xc4\x87e se mo\xc4\x87i provoditi i znanstveni programi._NEWLINE_U okviru objekta postoji i ugostiteljski prostor s terasom i vidikovcem s kojeg se vidi Rije\xc4\x8dki zaljev i brdovito zale\xc4\x91e. Prostori centra koriste se i kao svojevrsni sve\xc4\x8dani prostori namijenjeni otvaranju povremenih izlo\xc5\xbebi, znanstvenih skupova, seminara i sl.'